ባለሙያዎች ያቀረቡት የጥናት ውጤት የግብጽ መንግሥት ሊቀበል ይገባል
– በታላቁ የሕዳሴ ግድብ ግንባታ ላይ ባለሙያዎች ያቀረቡትን የጥናት ውጤት የግብጽ መንግሥት ሊቀበል እንደሚገባ የአካባቢ ጥበቃ ባለሥልጣን ዋና ዳይሬክተር አስታወቁ፡፡ ግድቡ በተለይም የታኞቹ የተፋሰሱ አገራትን በየዓመቱ ተመጣጣነ ውኃ እንዲያገኙ በማስቻል ረገድ ሰፊ አስተዋጽኦ ያበረክታል ብለዋል፡፡ ዋና ዳይሬክተሩ ዶክተር ተወልደ ገብረእግዝአብሔር ዛሬ ለኢትዮጵያ ዜና አገልግሎት እንደገለጹት በኢትዮጵያ የሚገነባውን የታላቁ ሕዳሴ ግድብ አስመልክቶ የግብጽ መንግሥት የባለሙያዎች የጥናት ውጤትን በጥልቀት ማጤን ይገባዋል፡፡ ኢትዮጵያ በዓባይ ወንዝ ለመጠቀም ዓለም አቀፍ ሕጎች የሚፈቅድላት ሲሆን ውኃው ለግብጽ ጥቅም ብቻ ይዋል የሚል የሕግ መሰረት በምንም ዓይነት መልኩ ሊኖር እንደማይቻልና ተቀባይነት እንደማይኖረውም ጠቁመዋል፡፡ ግድቡ መገንባቱ በተፋሰሱ አገራት ላይ ምንም ዓይነት ጉዳት የማያመጣ ሲሆን በተለይም ወደ ታችኛው ተፋሰስ አገራት የሚሄደውን ደለል በመቀነስና ንጹሕ ውኃ እንዲያገኙ በማድረግ ረገድ ከፍተኛ አስተዋጽኦ እንዳለው አመልክተዋል፡፡ ግብጽና ሱዳን ከአገራቸው ተፈጥሯዊ አቀማመጥ የተነሳ በዓባይ ውኃ የኤሌትሪክ ኃይል ማመንጨት ስለማይችሉ ኢትዮጵያ በምታመነጨው ኃይል በጋራ ተጠቃሚ ሊሆኑ እንደሚችሉ አስረድተዋል፡፡ በግድቡ ውስጥ የሚቀመጠው ውኃ የኤሌትሪክ ኃይል አመንጮቶ በነበረበት ሁኔታ ወደ ታችኞቹ የተፋሰሱ አገራት የሚሄድ በመሆኑ በየትኛውም የተፋሰሱ አገር ላይ አሉታዊ ተጽእኖ እንደማይኖረው በባለሙያዎች ጥናት ተረጓግጧል፡፡ ኢትዮጵያ ከግድቡ የሚወጣውን ውኃ ለመስኖ አገልግሎት ማዋል ፍላጎት የሌላት ብትሆንም የግድቡ ግንባታ የሚካሄደው በድንበር አካባቢ እንደመሆኑ መጠን አነስተኛ ውኃ ጥቅም ላይ ማዋል ቢችል የሚያደርሰው ተጽዕኖ አይኖርም ብለዋል፡፡ በዓባይ ወንዝ ላይ ግድቡ መገንባቱ ግብጽም ሆነ ሱዳን የሚጠቀሙትን ውኃ አይቀንሰውም፤ ይልቁንም ከዓመት እስከ ዓመት ተመጣጣኝ ውኃ የሚያስገኝ በመሆኑ ይበልጥ ተጠቃሚዎች ያደርጋቸዋል፡፡ ቀደም ሲል እንደ አውሮፓውያን አቆጣጠር በ1959 እና በ1929 የተደረጉ ስምምነቶች ከኢትዮጵያ ጋር ውይይት ሳይደረግና ከእውቅናዋ ውጭ የተደረጉ በመሆናቸውም ኢትዮጵያም ሆነ ሌሎች የተፋሰሱ አገራት በዚሁ ውል ሊገዙና ሊተዳደሩ እንደማይችሉ ጠቁመዋል፡፡ እንደ ኢዜአ ዘገባ ነገር ግን በአሁኑ ወቅት የግብጽ መንግሥት ምንም ዓይነት አቋም ይኑረው ኢትዮጵያ ግድቡን መገንባት የሕልውናዋ ጉዳይ በመሆኑ ሕዝቡ ለግንባታው የሚያደርገውን ድጋፍ አጠናክሮ ሊቀጥል እንደሚገባ አስገንዝበዋል፡፡